ภาษีให้เช่าทรัพย์สิน
การประกอบธุรกิจต้องใช้เงินทุน แรงงาน การบริหารจัดการ และอื่นๆ อีกจิปาถะ การเช่าทรัพย์สิน เครื่องมือ เครื่องใช้ในการประกอบกิจการ เป็นวิธีหนึ่งที่ธุรกิจนิยมเช่ามากขึ้น เนื่องจากการซื้อเป็นกรรมสิทธิ์ของตนเอง ต้องดูแลซ่อมบำรุงและเสียค่าใช้จ่ายมาก
31 ก.ค. 2558

การประกอบธุรกิจต้องใช้เงินทุน แรงงาน การบริหารจัดการ และอื่นๆ อีกจิปาถะ การเช่าทรัพย์สิน เครื่องมือ เครื่องใช้ในการประกอบกิจการ เป็นวิธีหนึ่งที่ธุรกิจนิยมเช่ามากขึ้น เนื่องจากการซื้อเป็นกรรมสิทธิ์ของตนเอง ต้องดูแลซ่อมบำรุงและเสียค่าใช้จ่ายมาก
เจ้าของทรัพย์สินที่ให้เช่าได้รับค่าเช่าหรือประโยชน์อื่นจากการให้เช่าซึ่งเป็นเงินได้พึงประเมินตามมาตรา 40(5) แห่งประมวลรัษฎากร มีภาษีเงินได้มาเกี่ยวข้องอย่างแน่นอน สำหรับภาษีมูลค่าเพิ่มขึ้นอยู่กับประเภททรัพย์สินที่ให้เช่า นอกจากนั้น ยังมีอากรแสตมป์มาเกี่ยวข้องจากการทำสัญญาให้เช่าทรัพย์สินบางประเภทอีกด้วย สำหรับผู้เช่าทรัพย์สินมีหน้าที่หักภาษีเงินได้ ณ ที่จ่าย เมื่อจ่ายเงินค่าเช่า
ในทางปฏิบัติจริงมีเรื่องที่เกี่ยวข้องกับการให้เช่าทรัพย์สิน ได้แก่ ภาษีเงินได้หัก ณ ที่จ่าย ภาษีที่จ่ายให้องค์กรปกครองส่วนท้องถิ่น หรืออากรแสตมป์จากการทำสัญญาเช่าทรัพย์สิน ผู้ให้ผู้เช่าทรัพย์สินอาจตกลงให้ผู้เช่าเป็นผู้รับภาระ ซึ่งขึ้นอยู่กับข้อตกลงของคู่สัญญา นอกจากนั้น ผู้ให้เช่าทรัพย์สินอาจเรียกเก็บเงินนอกเหนือจากค่าเช่าทรัพย์สินอีกด้วย
การเช่าทรัพย์สิน กรณีผู้ให้เช่าและผู้เช่าอยู่ในประเทศไทยมีหน้าที่ทางภาษีอากรตามประมวลรัษฎากร สรุปได้ ดังนี้
&amp;O1501; ผู้ให้เช่าทรัพย์สิน
- ภาษีเงินได้ การให้เช่าทรัพย์สินประเภทสังหาริมทรัพย์และอสังหาริมทรัพย์ ผู้ให้เช่าที่เป็นบุคคลธรรมดา ห้างหุ้นส่วนสามัญหรือคณะบุคคลที่มิใช่นิติบุคคลผู้ถึงแก่ความตายระหว่างปีภาษี และกองมรดกที่ยังมิได้แบ่ง ต้องนำค่าเช่าทรัพย์สิน ภาษีหรือค่าธรรมเนียมอื่นใดที่ได้รับจากผู้เช่ามารวมคำนวณเพื่อเสียภาษีเงินได้บุคคลธรรมดา กรณีผู้ให้เช่าทรัพย์สินเป็นบริษัทหรือห้างหุ้นส่วนนิติบุคคลหรือนิติบุคคลอื่น ต้องนำรายได้ค่าเช่ามาเสียภาษีเงินได้นิติบุคคล
- ภาษีมูลค่าเพิ่ม การให้เช่าทรัพย์สินประเภทสังหาริมทรัพย์ เช่น รถยนต์ เครื่องจักร เครื่องมือเครื่องใช้ เป็นต้น เป็นกิจการที่อยู่ในบังคับภาษีมูลค่าเพิ่ม ต้องนำค่าเช่าทรัพย์สินหรือประโยชน์อื่นใดที่ได้รับมาเสียภาษีมูลค่าเพิ่ม หากมีรายรับเกินกว่า 1.8 ล้านบาทต่อปีหรือต่อรอบระยะเวลาบัญชี สำหรับการให้เช่าทรัพย์สินประเภทอสังหาริมทรัพย์ บ้าน อาคาร ที่ดิน สิ่งปลูกสร้าง ไม่อยู่ในบังคับภาษีมูลค่าเพิ่ม
- อากรแสตมป์ การทำสัญญาให้เช่าทรัพย์สินประเภทที่ดินโรงเรือน สิ่งปลูกสร้างอย่างอื่นหรือผู้ให้เช่าทรัพย์สินต้องชำระอากรแสตมป์ตามวงเงินมูลค่าของสัญญาเช่า โดยชำระอากรแสตมป์อัตราร้อยละ 1 ทุกจำนวนเงิน 1,000 บาท หรือเศษของเงิน 1,000 บาท แห่งค่าเช่าหรือเงินกินเปล่า หรือทั้งสองอย่างรวมกันตลอดอายุการเช่า ผู้ให้เช่าทรัพย์สินอาจตกลงให้ผู้เช่าทรัพย์สินเป็นผู้ชำระอากรแสตมป์ สำหรับการให้เช่าทรัพย์สินที่ใช้ในการทำนา ไร่ สวน ไม่ต้องเสียอากรแสตมป์
&amp;O1501; ผู้เช่าทรัพย์สิน ผู้จ่ายเงินค่าเช่าที่เป็นบริษัทหรือห้างหุ้นส่วนนิติบุคคลหรือนิติบุคคลอื่นมีหน้าที่หักภาษีเงินได้ ณ ที่จ่าย เมื่อจ่ายค่าเช่าจากการเช่าทรัพย์สินที่มีวงเงินตั้งแต่ 1,000 บาทขึ้น ผู้เช่าต้องหักภาษี ณ ที่จ่ายในอัตราร้อยละ 5 ของค่าเช่าทรัพย์สินหรือประโยชน์อื่นใดที่จ่ายให้แก่ผู้ให้เช่า กรณีที่ผู้เช่าเป็นผู้จ่ายภาษีหรือค่าธรรมเนียมแทนผู้ให้เช่า ต้องนำภาษีหรือค่าธรรมเนียมที่จ่ายแทนรวมกับค่าเช่าทรัพย์สินเพื่อคำนวณภาษีหัก ณ ที่จ่ายด้วย กรณี รัฐบาล องค์การของรัฐบาล องค์กรปกครองส่วนท้องถิ่นเป็นผู้จ่ายเงินค่าเช่า หักภาษี ณ ที่จ่ายในอัตราร้อยละ 1 ของค่าเช่า
การเช่าทรัพย์สิน ผู้ให้เช่าและผู้เช่า มีหน้าที่ทางภาษีตามที่กล่าวมาข้างต้น สวัสดีครับ